Jos uusi enemmistöhallitus rakennetaan rkp:n ja kd:n avulla 101-paikkaiseksi, sen kohtalo jää Paavo Väyrysen varaan.

Kun pääministeri Juha Sipilä (kesk) kertoi maanantaina, että edessä on hyvin todennäköisesti hallituksen ero ja uudet hallitusneuvottelut, ympäri Suomea alkoivat ankarat sormilaskuharjoitukset.

Sipilä kertoi tavoitteena olevan vähintään 101 kansanedustajan enemmistöhallitus. Keskustalla ja kokoomuksella on yhteensä 86 paikkaa, ja vahvimmin uusiksi hallituspuolueiksi tarjolla olevat Rkp ja Kristillisdemokraatit nostaisivat paikkamäärän juuri 101:een.

Avaimet enemmistöaseman romuttamiseen saattavat pudota suoraan yhdelle miehelle: politiikan monet kiemurat nähneelle moniottelijalle Paavo Väyryselle.

Väyrynen valittiin vuonna 2015 eduskuntaan keskustan listoilta, mutta hän ei ottanut paikkaa vastaan vaan jatkoi työtään Euroopan parlamentissa.

Vuoden 2016 alussa hän vetäytyi Keskustan puolue-elimisistä ja perusti oman Kansalaispuolueensa.

Keskustan eduskuntaryhmään Väyrysen irtautuminen ei ole toistaiseksi vaikuttanut. Väyrynen on jatkanut työtään europarlamentissa, ja hänen sijastaan eduskunnassa istuu keskustan Mikko Kärnä.

Väyrynen voi kuitenkin koska tahansa lunastaa paikkansa eduskunnassa. Jos hän sen tekee, mahdollisen uuden hallituksen 101 paikasta ratkaiseva yksi irtoaa Väyrysen Kansalaispuolueelle, josta tulisi käytännössä yhden miehen vaa’ankielipuolue.

– Minulla ei tällä hetkellä ole suunnitelmia palata, mutta tässä voi tietenkin tapahtua monenlaista, Väyrynen kommentoi Ilta-Sanomille.

Hän on aiemmin kertonut palaavansa eduskuntaan ennen vaalikauden loppua eli vuoden 2019 kevättä.

– Se pätee edelleen. Tarkoituksenani on hakea seuraavaan eduskuntaan Kansalaispuolueen pääministeriehdokkaana.

Mahdollista vaa’ankieliasemaa Väyrynen pidättäytyy toistaiseksi kommentoimasta, koska tilanne on yhä auki.

– Puhutaan esimerkiksi mahdollisista puolueiden välisistä loikkauksista, jotka voivat muuttaa valtasuhteita. Itse olen sitä mieltä, että uudet vaalit olisivat järkevin vaihtoehto.

Väyrynen veti tukensa Niinistöltä

Jotkut tulkitsivat, että Väyrynen lähti hakemaan asetelmia nopeaan Suomeen paluuseen jo maanantai-iltana, kun hän kirjoitti blogissaan vetävänsä tukensa Sauli Niinistön uudelleenvalinnalta.

Väyrynen ilmoitti puolitoista vuotta sitten tukevansa Niinistöä toiselle presidenttikaudelle, mutta nyt Väyrynen katsoo Niinistön uhkaavan Suomen liittoutumattomuutta tukemalla EU:n puolustusyhteistyön syventämistä.

– Tuli mitta täyteen, kun katsoin Kultarannan keskusteluja, Väyrynen tiivistää.

Hän ei anna tukeaan kenellekään tämänhetkisistä ehdokkaista, muttei myöskään tällä hetkellä suunnittele pyrkivänsä itse ehdolle.

– Kansalaispuolueen oman ehdokkaan asettamisesta ei ole käyty keskusteluja.